b"\n_START_ARTICLE_\nMaximili\xc3\xa0 Sforza\n_START_SECTION_\nFam\xc3\xadlia\n_START_PARAGRAPH_\nVa n\xc3\xa9ixer el 1493 a la ciutat de Mil\xc3\xa0 sent el fill primog\xc3\xa8nit del duc Llu\xc3\xads Maria Sforza i Beatriu d'Este. Fou n\xc3\xa9t per l\xc3\xadnia paterna de Francesc I Sforza i Blanca Maria Visconti, i per l\xc3\xadnia materna d'Erculi I d'Este i Elionor de N\xc3\xa0pols. Fou germ\xc3\xa0, aix\xc3\xad mateix, de Francesc II Sforza.\n_START_SECTION_\nExpulsi\xc3\xb3 dels francesos\n_START_PARAGRAPH_\nPer aturar les ambicions territorials de Llu\xc3\xads XII de Fran\xc3\xa7a a la pen\xc3\xadnsula It\xc3\xa0lica, el papa Juli II organitz\xc3\xa0 el 5 d'octubre de 1511 una Lliga Santa contra Llu\xc3\xads XII de Fran\xc3\xa7a, el qual reclamava els seus drets din\xc3\xa0stics sobre el territori en ser descedent de Valentina Visconti, que compt\xc3\xa0 amb la col\xc2\xb7laboraci\xc3\xb3 de Ven\xc3\xa8cia, Mil\xc3\xa0, els cantons su\xc3\xafssos, la Corona d'Arag\xc3\xb3 i el Regne d'Anglaterra. Tot i que la batalla de Ravenna de l'11 d'abril de 1512 fou guanyada per les tropes franceses, els soldats su\xc3\xafssos aconseguiren ocupar la Llombardia el juny d'aquell any, aconseguint que el dia 20 de juny el bisbe de Lodi Octavi Sforza prengu\xc3\xa9s possessi\xc3\xb3 de la ciutat de Mil\xc3\xa0 en nom de Maximili\xc3\xa0._NEWLINE_A la mort de Juli II, i al posterior ascens de Lle\xc3\xb3 X, els venecians abandonaren la Lliga Santa amb l'objectiu de conquerir B\xc3\xa8rgam, Br\xc3\xa8scia i Crema, realitzant una alian\xc3\xa7a amb el Regne de Fran\xc3\xa7a el 13 de mar\xc3\xa7 de 1513. El maig del mateix any l'ex\xc3\xa8rcit franc\xc3\xa8s penetr\xc3\xa0 novament a la Llombardia i assetj\xc3\xa0 Novara, on es trobava Maximili\xc3\xa0. Mitjan\xc3\xa7ant la batalla de l'Arriotta, desenvolupada el 6 de juny del mateix any, els su\xc3\xafssos aconseguiren novament batre els francesos i permeteren a Maximili\xc3\xa0 retornar a Mil\xc3\xa0.\n_START_SECTION_\nOcupaci\xc3\xb3 francesa\n_START_PARAGRAPH_\nA l'ascens de Francesc I de Fran\xc3\xa7a al tron franc\xc3\xa8s el 1515 s'inici\xc3\xa0 una nova onada d'assetjament sobre el Ducat de Mil\xc3\xa0, fent valer els seus drets din\xc3\xa0stics, i els de la seva dona, sobre el territori com a descendent de Valentina Visconti. El 16 de febrer de 1515 Lle\xc3\xb3 X va fundar una nova Lliga Santa contra Fran\xc3\xa7a formada pels Estats Pontificis, el Sacre Imperi Romanogerm\xc3\xa0nic, la Corona d'Arag\xc3\xb3, els cantons su\xc3\xafssos i el Ducat de Mil\xc3\xa0. Per la seva banda, el 5 d'abril, Fran\xc3\xa7a i Ven\xc3\xa8cia van renovar la seva alian\xc3\xa7a de 1513._NEWLINE_Amb la captura, l'agost de 1515, del cap de l'ex\xc3\xa8rcit de Mil\xc3\xa0 Prospero Colonna a Vilafranca del Piemont s'inici\xc3\xa0 el declivi de la Lliga Santa, desfeta que es f\xc3\xa9u evident a la Batalla de Marignan el 13 i 14 de setembre, on les tropes su\xc3\xafsses foren brutalment derrotades amb la p\xc3\xa8rdua de 14.000 homes. Els supervivents, entre els quals es trobaven Francesc Sforza, retornaren a Su\xc3\xafssa, i Francesc fou posat sota la cust\xc3\xb2dia de l'emperador Maximili\xc3\xa0 I del Sacre Imperi Romanogerm\xc3\xa0nic._NEWLINE_El 17 de setembre fou capturada la ciutat de Mil\xc3\xa0, entrant triomfalment Francesc I el 4 d'octubre del mateix any juntament amb Carles III de Savoia i Guillem IX de Montferrat. Maximili\xc3\xa0 s'exili\xc3\xa0 a Fran\xc3\xa7a, on reb\xc3\xa9 una pensi\xc3\xb3 anual de 35.000 ducats. Mor\xc3\xad a la ciutat de Par\xc3\xads el 4 de juny de 1530 a l'edat de 27 anys."